b'\n_START_ARTICLE_\nCerkev Marijinega vnebovzetja, Gospa Sveta\n_START_PARAGRAPH_\nCerkev Marijinega vnebovzetja je romarska in \xc5\xbeupnijska cerkev v kraju Gospa Sveta na Koro\xc5\xa1kem v Avstriji. Je najstarej\xc5\xa1a cerkev, ki je bila zgrajena na slovenskem ozemlju. Znana je tudi po relikvijah svetega Modesta, apostola Karantancev.\n_START_SECTION_\nZgodovina\n_START_PARAGRAPH_\nLeta 15. pr. n. \xc5\xa1t. so Rimljani zasedli de\xc5\xbeele do Donave. Iz keltske kraljevine Norik je nastala rimska provinca Norik. Na \xc5\xa0talenski gori, ki se imenuje tudi Magdalenska gora (nem\xc5\xa1ko Magdalensberg, 1059 mnm), so arheolo\xc5\xa1ka izkopavanja poleg ostankov keltskih grobov odkrila tudi rimsko naselje na hribu, ki je bilo sredi\xc5\xa1\xc4\x8de rimskega pridobivanja in trgovanja z \xc5\xbeelezom v Noriku. Prebivalci so se pozneje preselili v novoustanovljeno mesto Virun na Gosposvetskem polju._NEWLINE_Kr\xc5\xa1\xc4\x8danstvo je pri\xc5\xa1lo v te kraje z rimskimi uradniki, trgovci in vojaki. Iz obdobja okoli 5. stoletja so na Koro\xc5\xa1kem odkrili sedem kr\xc5\xa1\xc4\x8danskih cerkva. Zanesljivo potrjeni cerkvi iz tega obdobja sta \xc5\xa1kofijska sede\xc5\xbea Virun in Sveti Peter v Lesu._NEWLINE_Okoli leta 590 so de\xc5\xbeelo poseljevali Slovani, ki so jih Obri potiskali z obmo\xc4\x8dja Panonije. Slovani so prodrli vse do Lienza, kjer je bilo njihovo naseljevanje ustavljeno. S prodorom Slovanov je kr\xc5\xa1\xc4\x8danstvo na tem obmo\xc4\x8dju prvi\xc4\x8d potonilo._NEWLINE_Okoli leta 743 je karantanski knez Borut prosil bavarskega kneza za pomo\xc4\x8d pri vojnah proti Obrom. Pomo\xc4\x8d je bila uspe\xc5\xa1na, zato pa so postali Karantanci odvisni od Bavarcev in pozneje Frankov. Karantanska cerkev je spadala k solnogra\xc5\xa1ki cerkveni provinci. Leta 811 je Karel Veliki dolo\xc4\x8dil Dravo kot mejo med knezo\xc5\xa1kofijo Salzburg in oglejskim patriarhatom._NEWLINE_Po naro\xc4\x8dilu salzbur\xc5\xa1kega \xc5\xa1kofa Virgila je pri\xc5\xa1el okoli leta 760 korni \xc5\xa1kof sveti Modest z nekaj duhovniki v okolico nekdanjega rimskega mesta Virun in tam na masivni skalni polici postavil Marijino cerkev. Njegova naloga je bila misijonarska dejavnost med Karantanci. Tako se je za\xc4\x8delo drugo misijonarjenje v Karantaniji. Modest je imel sede\xc5\xbe pri Gospe Sveti. Kraj je ostal cerkveno sredi\xc5\xa1\xc4\x8de in sede\xc5\xbe kornih \xc5\xa1kofov do 10. stoletja. V 13. stoletju so prvotno cerkev iz \xc4\x8dasa svetega Modesta zamenjali z romansko kamnito cerkvijo.\n_START_SECTION_\nDana\xc5\xa1nja cerkev\n_START_PARAGRAPH_\nDana\xc5\xa1nja cerkev sredi cerkvenega gradi\xc5\xa1\xc4\x8da je poznogotska cerkev, postavljena med letoma 1430 in 1459. Zgradba je triladijska s tremi kori in skraj\xc5\xa1ano pre\xc4\x8dno gradnjo._NEWLINE_Cerkev stoji na kraju, kjer je bila \xc5\xa1e v 19. stoletju narodnostna meja. Na obmo\xc4\x8dju Gospe Svete je \xc5\xbeivelo slovansko prebivalstvo, zaradi delovanja nem\xc5\xa1kega prebivalstva in germanizacije pa se je po tem \xc4\x8dasu narodnostna meja premaknila ju\xc5\xbeno od Celovca. Slovensko bogoslu\xc5\xbeje pri Gospe Sveti je razen ob\xc4\x8dasno za organizirana romanja prenehalo po koro\xc5\xa1kem plebiscitu leta 1920.'